কলেজে কলেজে এখন ই-সেল তৈরি হয়েছে। উদ্যোগের দুনিয়ার সঙ্গে ছাত্রছাত্রীদের সম্পর্ক যাতে তৈরি হয়, বিজনেস বা পড়াশুনোর শেষে নিজের উপার্জন নিজে করতে পারে তার জন্যে কলেজে কলেজে উৎসাহ দেওয়ার কাজটা গত কয়েক বছর ধরে শুরু হয়েছে কলকাতায়। এগিয়ে এসেছে বিভিন্ন উদ্যোগপতিদের সংস্থা। সব থেকে উল্লেখনীয় কাজ করছে ডক্টর রমেশ ওয়াধানির ফাউন্ডেশন। ন্যাশনাল আন্ত্রেপ্রেনিওরস নেটওয়ার্কের মাধ্যমে গোটা দেশ জুড়ে কলেজ পড়ুয়া তরুণ প্রজন্মের ভিতর উদ্যোগ তৈরির খিদে জাগিয়ে তোলার কাজ করছে। খুব সম্প্রতি বিভিন্ন কলেজে হয়ে গেল এনইএন বা নেন আয়োজিত বিজনেস মডেলের প্রতিযোগিতা। মূলত ইঞ্জিনিয়ারিং কলেজের ভিতর এবং কলেজগুলির ভিতর এই প্রতিযোগিতার আয়োজন করা হয়। সেই সুবাদে বিভিন্ন কলেজে যাওয়ার সৌভাগ্য হয়েছে। সব কলেজের কথা এখানে আলোচ্য নয়। তবে দুটি কলেজের ছবি বললেই আপনারা বুঝতে পারবেন রাজ্যের উদ্যোগপতি তৈরির মানচিত্রটা ঠিক কী! এবং ভবিষ্যতটিও আপনারা হয়ত আন্দাজ করতে পারবেন।